Samværspolitik

i
 Rørvig Kajakklub
Generel omgangstone ved al samvær i klubregi:

· Alle klubbens medlemmer, uanset alder og status i klubben, skal tiltale hinanden i en pæn og ordentlig tone uanset den aktuelle situation *).
· Vi taler ikke med ”sjofle undertoner” (upassende sexet eller grov snak).

· Vi taler ikke om hinandens udseende (bortset fra evt. ros).

· Vi kommer ikke med krænkende bemærkninger om – og til hinanden.

· Vi kommenterer ikke negativt hinandens politiske – eller religiøse overbevisning.

· Vi udtrykker os ikke racistisk.

*) I tilfælde af problemer skal den udvalgsansvarlige kontaktes for udredning.

Fysisk tæt samvær i klubregi:

· Medlemmer af ét køn færdes ikke i det andet køns omklædningsrum.

· Trænere, instruktører og hjælpere skal optræde diskret ved tæt fysisk assistance til børn, og der skal være mindst to voksne til stede ved alle former for klubaktiviteter med børn.

· Med børn i baderum må kun færdes mindst to voksne og af samme køn.

· Der må ikke fotograferes eller filmes ved omklædning og i bad i baderum.

· Sejrsknus og trøstekram*) til børn uddeles kort og med omtanke.

*) I tilfælde af problemer skal den udvalgsansvarlige kontaktes for udredning.

Almen samvær i klubregi:
· Alle klubbens medlemmer, uanset alder og status i klubben, skal opføre sig værdigt i en sportslig ånd og som en god kammerat ved klubaktiviteter på vandet såvel som på land.
· Trænere, instruktører og hjælpere må kun, når mindst to voksne er til stede, invitere børn til private hjem, og kun med forældres eller værges viden og accept.
· Trænere, instruktører og hjælpere må kun, når mindst to voksne er sammen, besøge børn privat, og kun med forældres eller værges viden og accept.
· Trænere, instruktører og hjælpere må kun mindst to af gangen transporterer børn uden for lokalområdet og kun med forældres eller værges viden og accept. Én voksen kan dog transportere børn inden for lokalområdet med forældres eller værges viden og accept. Én voksen kan altid transportere børn i tilfælde af nød og ulykke og informere efterfølgende.
Vedrørende Børneattester:

· Enhver over 13 år, med fast funktion som træner, instruktør eller hjælper ved aktiviteter med børn under 15 år, er underlagt kravet om ”Børneattest”, og må ikke have et kærestelignende forhold til en elev i klubben under 18 år.
· Det er klubledelsens ansvar at rekvirere det nødvendige antal Børneattester til at afvikle vores klubaktiviteter, og få dem tjekket igen hvert andet år, så længe det behøves.

· Det er klubledelsens ansvar at fraklippe bevisdelen af børneattesterne til arkivering i klubbens fil for instruktørbeviser og destruere delen med personnummeroplysninger.
· Det er klubledelsens ansvar at bekræfte over for Kultur og Fritid, at der løbende indhentes de nødvendige Børneattester. 
· Ingen, der er tidligere straffet i pædofilsager, kan have en funktion i klubben, som indebærer kontakt med unge under 15 år.

Klubbens beredskab:
· Fornemmer eller oplever et hvilken som helst medlem at ovenstående samværspolitik misligholdes, er det en pligt, at man indbringer sagen for et bestyrelsesmedlem, og denne skal straks informere klubledelsen, som så undersøger sagens alvor og evt. udreder denne med de involverede parter, som i mellemtiden fritages for aktivitet, mens sagen undersøges.
· Drejer sagen sig om pædofile mistanker eller observationer, skal forældre eller værger også informeres og involveres i en undersøgelse. Hvis det herefter skønnes nødvendigt, overbringes sagen til relevante myndigheder for en videre efterforskning og handlinger.

· Viser det sig, at et medlem har overtrådt straffeloven m.h.t. ovenstående skal denne straks bortvises fra klubben.

· Viser det sig, at et medlem i ond hensigt har startet et falsk rygte, er det op til bestyrelsen at afgøre, om der skal startes en eksklusionssag mod medlemmet.

